Document ID: 32006D0301

KOMISSION PÄÄTÖS,
tehty 25 päivänä huhtikuuta 2006,
Guatemalasta ja Pakistanista peräisin olevan etyylialkoholin tuontia koskevan polkumyynnin vastaisen menettelyn päättämisestä
(2006/301/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 9 artiklan,
on kuullut neuvoa-antavaa komiteaa,
sekä katsoo seuraavaa:
A. MENETTELY
(1)
Komissio ilmoitti 26 päivänä toukokuuta 2005Euroopan unionin virallisessa lehdessä julkaistulla ilmoituksella (2) aloittavansa polkumyynnin vastaisen menettelyn, jota sovelletaan Guatemalasta ja Pakistanista peräisin olevan denaturoidun tai denaturoimattoman etyylialkoholin, jonka alkoholipitoisuus on vähintään 80 tilavuusprosenttia ja joka yleensä luokitellaan CN-koodeihin 2207 10 00 ja ex 2207 20 00, tuontiin.
(2)
Polkumyynnin vastainen menettely aloitettiin perusasetuksen 5 artiklan nojalla sen jälkeen, kun Committee of Industrial Ethanol Producers of the European Union, jäljempänä ’valituksen tekijä’, teki 11 päivänä huhtikuuta 2005 valituksen edustaen tuottajia, joiden tuotanto muodostaa suuren osan eli tässä tapauksessa yli 30 prosenttia etyylialkoholin tuotannosta yhteisössä.
(3)
Valitus sisälsi alustavaa näyttöä polkumyynnin ja siitä aiheutuvan merkittävän vahingon olemassaolosta, ja se katsottiin riittäväksi perusteeksi polkumyynnin vastaisen menettelyn aloittamiselle.
(4)
Komissio ilmoitti virallisesti menettelyn aloittamisesta guatemalalaisille ja pakistanilaisille vientiä harjoittaville tuottajille, tuojille/kauppiaille, tavarantoimittajille ja käyttäjille, joita asian tiedettiin koskevan, asianomaisten viejämaiden edustajille sekä valituksen tekijälle ja muille yhteisön tuottajille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi menettelyn aloittamista koskevassa ilmoituksessa asetetussa määräajassa, minkä lisäksi kaikille asianomaisille lähetettiin kyselylomakkeet.
B. VALITUKSEN PERUUTTAMINEN JA MENETTELYN PÄÄTTÄMINEN
(5)
Valituksen tekijä peruutti virallisesti valituksensa 31 päivänä tammikuuta 2006 päivätyllä kirjeellään komissiolle. Valituksen tekijän mukaan peruutuksen syynä oli hiljattain tapahtunut merkittävä muutos Pakistanista peräisin olevan etyylialkoholin yleisessä tullijärjestelmässä. Valituksen tekijän mukaan muutos on merkittävästi vähentänyt suuria ja vahinkoa aiheuttavia tuontimääriä Pakistanista yhteisöön, vaikkei se olekaan poistanut polkumyyntikäytäntöjä. Koska vahinkoa koskevat tiedot valituksessa perustuivat Guatemalasta ja Pakistanista tulevan tuonnin yhteenlaskettuihin vaikutuksiin, valituksen tekijä uskoo, että valitus on tässä vaiheessa järkevintä peruuttaa molempien maiden osalta.
(6)
Perusasetuksen 9 artiklan 1 kohdan mukaisesti menettely päätetään, jos valitus peruutetaan, paitsi jos päättäminen ei ole yhteisön edun mukaista.
(7)
Komissio katsoi, että menettely olisi päätettävä, koska tutkimuksessa ei tullut esiin sellaisia seikkoja, joiden vuoksi menettelyn päättäminen ei olisi yhteisön edun mukaista. Asianomaisille osapuolille ilmoitettiin asiasta ja niille annettiin mahdollisuus esittää huomautuksensa. Päätökseen vaikuttavia huomautuksia ei kuitenkaan esitetty.
(8)
Tämän vuoksi komissio katsoo, että Guatemalasta ja Pakistanista peräisin olevan etyylialkoholin yhteisöön suuntautuvaa tuontia koskeva polkumyynnin vastainen menettely olisi päätettävä ottamatta käyttöön polkumyynnin vastaisia toimenpiteitä,
ON TEHNYT TÄMÄN PÄÄTÖKSEN:
Ainoa artikla
Päätetään Guatemalasta ja Pakistanista peräisin olevan sellaisen denaturoidun tai denaturoimattoman etyylialkoholin tuontia, jonka alkoholipitoisuus on vähintään 80 tilavuusprosenttia ja joka yleensä luokitellaan CN-koodeihin 2207 10 00 ja ex 2207 20 00, koskeva polkumyynnin vastainen menettely.
Tehty Brysselissä 25 päivänä huhtikuuta 2006.

Labels: 3
18
4
14